Ca gudé naꞌ belexezrine̱ꞌ naga zaj zraꞌ xezícadxa benneꞌ caꞌ dxuse̱de Jesús,
naꞌ beleléꞌene̱ꞌ benneꞌ zan zaj naxéchaje̱ꞌ le̱ꞌ,
ne zaj zráqueze naꞌ benneꞌ dxuluxuzájle̱ꞌe̱ da nadxixruj bea Dios,
naꞌ dxulutíl-lale̱ne̱ꞌ le̱ꞌ dizraꞌ.
Gate beleléꞌene̱ꞌ Jesús,
naꞌ xúgute̱ꞌ belexebánene̱ꞌ,
naꞌ gusíꞌaca chégüe̱ꞌ naga zua Jesús,
ne bulugape̱ꞌ Le̱ꞌ diuzre.
Caꞌan guca,
Jesús bche̱be̱ꞌ benneꞌ caꞌ:
―¿Bizra naꞌ dxedíl-lale̱le benneꞌ caꞌ?
Nadxa tu benneꞌ ze̱ꞌ ga naꞌ beche̱be̱ꞌ:
―Benneꞌ wese̱de,
nache̱ꞌa zriꞌinaꞌ nigá chee̱ xexunuꞌ-beꞌ laweꞌ da xuꞌubeꞌ beꞌ xriwe̱ꞌ da ba nun na le̱beꞌ bi quebe dxaca nne̱beꞌ.
Gátete̱ze naꞌ dxuꞌubeꞌ da xriwe̱ꞌ,
naꞌ dxe̱l-la na le̱beꞌ,
ne dxin na le̱beꞌ lu xu.
Dxezría bzrinaꞌ xúꞌabeꞌ,
ne dxagu lázxabeꞌ.
Chee̱ le̱ naꞌ ba dxéxrujle̱ꞌe̱beꞌ.
Ba gunabaꞌ benneꞌ caꞌ dxusé̱denuꞌ xelexebéaje̱ꞌ beꞌ xriwe̱ꞌ naꞌ,
san quebe gulezéquene̱ꞌ.
Beche̱be Jesús:
―Leꞌe,
benneꞌ quebe dxéajle̱le chiaꞌ.
¿Ájate̱ dxal-laꞌ súale̱naꞌ leꞌe?
¿Ájate̱ dxal-laꞌ gacaꞌ benneꞌ zren lazreꞌ nen leꞌe?
Le cheajxríꞌ bi cuideꞌ naꞌ nigá.
Naꞌ xeajlexríꞌe̱-beꞌ.
Gate beꞌ xriwe̱ꞌ naꞌ bleꞌe na Jesús,
naꞌ be̱n na gudel-la chunaꞌ bi cuideꞌ naꞌ,
ne gudinna le̱beꞌ xu,
naꞌ dxebixre dxetúl-labeꞌ lu xu,
ne guzría bzrinaꞌ dxúꞌabeꞌ.
Nadxa bche̱be Jesús xrabeꞌ:
―¿Bátate̱ dxezácabeꞌ caní?
Gunná xrabeꞌ:
―Gate nácate̱beꞌ bidauꞌ.
Zaneꞌ lasa beꞌ xriwe̱ꞌ naꞌ dxugúꞌu na le̱beꞌ lu xiꞌ,
ne lu nisa chee̱ gute na le̱beꞌ.
Che wazéquenuꞌ bi gunuꞌ chee̱beꞌ,
bexache lazreꞌ netuꞌ,
ne gúcale̱ netuꞌ.
Naꞌ guzre Jesús le̱ꞌ:
―Che wazéquenuꞌ lueꞌ chéajle̱ꞌu chiaꞌ,
xúgute̱ wazeque chee̱ benneꞌ dxéajle̱ꞌe̱ chiaꞌ.
Nadxa xra bi cuideꞌ nigá gunné̱ꞌ zizraj:
―Dxéajle̱ꞌa chiuꞌ.
Gúcale̱ nedaꞌ chee̱ chéajle̱dxaꞌ.
Gate bleꞌe Jesús dxelezraga benneꞌ zan,
naꞌ gudil-le̱ꞌ beꞌ xriwe̱ꞌ naꞌ,
dxenné̱ꞌ:
―Lueꞌ,
beꞌ xriwe̱ꞌ,
dxunuꞌ benneꞌ quebe dxaca nnie̱ꞌ,
ne cuezru,
nedaꞌ dxenná beꞌedaꞌ lueꞌ xedxúajuꞌ.
¡Bsan bi cuideꞌ nigá!
¡Québedxa xexúꞌu lu be̱l-laꞌ dxen chee̱beꞌ!
Naꞌ beꞌ xriwe̱ꞌ naꞌ gudxezre xaꞌa na,
ne be̱n na gudel-la chunaꞌ bi cuideꞌ naꞌ,
naꞌ bedxúaj na.
Naꞌ begáꞌanabeꞌ ca tu benneꞌ gate.
Caꞌan guca,
gulenná benneꞌ zan caꞌ:
―Ba gútebeꞌ.
Nadxa gucáꞌa Jesús naꞌbeꞌ,
bechise̱ꞌ-beꞌ.
Naꞌ benneꞌ cuideꞌ naꞌ beze̱beꞌ.
Nadxa guxúꞌu Jesús tu lu xuꞌu,
naꞌ benneꞌ caꞌ dxusé̱dene̱ꞌ buluche̱be̱ꞌ Le̱ꞌ naga zue̱ꞌ tuze̱ꞌ:
―¿Bizr chee̱ naꞌ quebe guzéquentuꞌ netuꞌ xebéajntuꞌ beꞌ xriwe̱ꞌ naꞌ?
Nadxa Jesús guzre̱ꞌ benneꞌ caꞌ:
―Ca naca beꞌ xriwe̱ꞌ caní séquele xebéajle na che nábale lau Dios,
ne gunle gubasa.